Las Vegas Raiders

Las Vegas Raiders on Yhdysvalloissa NFL:ssä pelaava amerikkalaisen jalkapallon seura. Se pelaa American Football Conferencen läntisessä divisioonassa, AFC Westissä. Seuran kotipaikka on Las Vegasissa, Nevadan osavaltiossa. Seura muutti Las Vegasiin vuonna 2020 ja on tunnettu aiemmin nimillä Oakland Raiders sekä Los Angeles Raidershttp://www.nfl.com/news/story/0ap3000000795413/article/nfl-team-owners-approve-raiders-move-to-las-vegas.

Las Vegas Raiders on yksi NFL:n menestyneimmistä joukkueista pitkän ja värikkään historiansa aikana. Joukkue on voittanut kolme Super Bowlia (1976, 1980 ja 1983), ollut viidessä finaalissa ja sen riveissä on pelannut joitakin ammattilaisjalkapallon suurimpia nimiä. Vuonna 1976 Super Bowl XI:n voitto tuli valmentaja- ja selostajalegenda John Maddenin johdolla.

Las Vegas Raidersin joukkueen ja peliasun värit ovat hopea ja musta. Joukkueen kannattajakuntaa kutsutaan yhteisellä nimellä Raider Nation (). Raider Nation on levinnyt ympäri Yhdysvaltoja, sekä myös Yhdysvaltojen ulkopuolelle muun muassa Norjaan, ja Ice Cube on tehnyt heistä kertovan samannimisen kappaleen.

Seuran omistaja on Mark Davis. Las Vegas Raiders oli vuonna 2023 Forbesin listauksessa maailman kahdeksanneksi arvokkain urheiluseura 6,2 miljardin dollarin arvolla.

 Historia 
 Perustaminen ja varhaiset haasteet 
American Football League (AFL) järjestäytyi virallisesti 14. elokuuta 1959. Oakland Raiders liittyi liigaan kuitenkin vasta tammikuussa 1960, kun se valittiin Minneapolis-franchisingin korvaajaksi tämän siirryttyä NFL:ään. Suurimpana alkuhaasteena oli sopivan stadionin puute Oaklandissa.

Vuonna 1963 Raiders palkkasi San Diego Chargersin apuvalmentajan Al Davisin päävalmentajaksi. Muutos oli nopea ja dramaattinen: vuoden 1962 1–13-tuloksesta Raiders nousi 10–4:ään vuonna 1963, ja Davis valittiin AFL:n Vuoden valmentajaksi. Siitä lähtien Raidersin kohtalo oli lähes yksinomaan Davisin käsissä. Hän poistui seurasta vain lyhyeksi aikaa toimiessaan AFL:n komissaarina vuonna 1966.

Davis omisti joukkueen yli neljä vuosikymmentä kuolemaansa asti vuonna 2011. Davisin ansioksi lasketaan ammattilaisjalkapallon mullistaminen innovatiivisilla hyökkäyspelisuunnitelmillaan, jotka auttoivat luomaan räjähdysmäisen syöttöpelin. Tämä pelityyli on nykyään yleistä kaikilla kilpailutasoilla ja sitä käyttävät edelleen monet joukkueet.

 AFL–NFL-fuusio ja menestyskaudet 
Fuusion jälkeen Davis palasi Raidersin managing general partneriksi ja muutti Oakland-franchisingin yhdeksi ammattilaisjalkapallon huippujoukkueista. Davisin korostama ”Commitment to Excellence” (sitoutuminen huippuosaamiseen) heijastui koko organisaatioon. Vuodesta 1965 lähtien Raiders saavutti voitokkaan kauden 19 seuraavasta 20 vuodesta. Tänä aikana seura voitti 12 divisioonamestaruutta, AFL-mestaruuden vuonna 1967, AFC-mestaruudet vuosina 1976, 1980 ja 1983 sekä Super Bowl -voitot XI:ssa (1976), XV:ssa (1980) ja XVIII:ssa (1983).

Raiders on ainoa joukkue (NFL tai AFL), joka on pelannut Super Bowlissa 1960-, 1970- ja 1980-luvuilla. Raiders teki otsikoita vuonna 1982 siirtyessään Oakland Coliseumista suurempaan Los Angeles Coliseumiin. Muutto johtui pääasiassa Al Davisin ja kaupungin viranomaisten välisistä oikeudellisista kiistoista stadionin vuokraehdoista. Kaupunki ei omistaja Davisin vaatimuksista huolimatta kyennyt parantamaan Raidersin kotistadionia. Sen sijaan että olisi jatkanut oikeudenkäyntejä, Davis päätti muuttaa etelään ja ottaa mukaansa kaikki paitsi kaksi pelaajaa. Joukkue pelasi vuosina 1982–1994 nimellä Los Angeles Raiders.

12 kauden jälkeen Etelä-Kaliforniassa, vuonna 1995, seura palasi alkuperäiseen kaupunkiinsa Oaklandiin. Muuton taustalla oli jälleen ongelmat johdon ja paikallishallinnon välillä, joten Davis muutti joukkueen takaisin Oaklandiin.  Los Angelesin kaupunki ei suostunut Davisin vaatimiin muutostöihin yli 100 000 katsojan ränsistyvällä kotistadionilla, Los Angeles Coliseumilla. Kausi 2019 oli joukkueen viimeinen kausi Oaklandissa.

 Siirto Las Vegasiin (2020–) 
Vuonna 2017 Raiders päätettiin siirtää Oaklandista Las Vegasiin. Muuton taustalla olivat jälleen joukkueen kotistadionia koskevat kiistat. Raidersin omistajien mielestä Oakland ja Alamedan piirikunta eivät tehneet tarpeeksi töitä Raidersin uuden stadionin puolesta, kun taas Las Vegas ja Nevada lupasivat 750 miljoonaa dollaria julkista tukea uuden stadionin rakentamiseksi. 65 000 katsojaa vetävä, 1,6 miljardia euroa maksanut Allegiant Stadium valmistui kesällä 2020.

Muutto toteutui vuonna 2020 ja siitä lähtien se on tunnettu nimellä Las Vegas Raiders.

 Stadionit 
Ennen Oakland Coliseumin valmistumista vuonna 1966 Raiders pelasi kotipelinsä Kezar Stadiumilla ja Candlestick Parkilla San Franciscossa sekä väliaikaisella Frank Youell Fieldillä Oaklandissa. Vuodesta 2020 lähtien joukkue on pelannut Las Vegasin uudella Allegiant Stadiumilla, jonka kapasiteetti on 65 000 (laajennettavissa 71 835:een).

 Lähteet 

*